**PROTOKOL SODELOVANJA MED STROKOVNIM CENTROM ZA VZGOJO IN IZOBRAŽEVANJE OTROK IN MLADOSTNIKOV S ČUSTVENIMI IN VEDENJSKIMI TEŽAVAMI IN MOTNJAMI** **IN VRTCEM, ŠOLO TER STARŠI**

Na podlagi prvega odstavka 4. člena Zakona o obravnavi otrok in mladostnikov s čustvenimi in vedenjskimi težavami in motnjami v vzgoji in izobraževanju (Uradni list RS, št. [200/20](http://www.uradni-list.si/1/objava.jsp?sop=2020-01-3628); v nadaljnjem besedilu: ZOOMTVI) se pripravi protokol preventivnih nalog strokovnih centrov in nudenja pomoči iz 2. in 3. alineje tega odstavka. V tem primeru gre za protokol sodelovanja med strokovnim centrom in vrtcem, šolo in zavodom za vzgojo in izobraževanje otrok in mladostnikov s posebnimi potrebami (v nadaljnjem besedilu: zavod) pri delu z otroki in mladostniki s čustvenimi in vedenjskimi težavami ter motnjami in starši, zakonitimi zastopniki, skrbniki ali rejniki (v nadaljnjem besedilu: starši) in drugimi za otroka ali mladostnika pomembnimi osebami.

Kakovost medosebnih, poklicnih in nepoklicnih odnosov zaposlenih v javnih službah ter izmenjavi informacij s straši, ki se srečujejo z obravnavo težav otrok ali mladostnikov s čustvenimi in vedenjskimi težavami prispeva k strokovnim kompetencam, varnim in pravočasnim odločitvam v korist otrok in mladostnikov. Zato je ta dokument namenjen izboljšavi oziroma optimizaciji komunikacije, izvedbi sodelovanja in iskanja strokovnih rešitev, katerih korist je namenjena posebej ranljivi skupini populacije.

# 1. STROKOVNI CENTRI

Strokovni centri za vzgojo in izobraževanje otrok in mladostnikov s posebnimi potrebami so ustanovljeni za delo z otroki in mladostniki s čustvenimi in vedenjskimi težavami in motnjami.

Strokovni centri nudijo pomoč in podporo otrokom in mladostnikom s čustvenimi in vedenjskimi težavami, njihovim staršem ter vrtcem, šolam in drugim zavodom pri delu z otroki in mladostniki s čustvenimi in vedenjskimi težavami.

To posebej opredeljuje 6. člen ZOOMTVI, ki določa, da strokovni center otroku ali mladostniku s čustvenimi in vedenjskimi težavami nudi kontinuiteto pomoči, ki zajema:

-        svetovanje vrtcu, šoli ali staršem, lahko pa tudi za otroka ali mladostnika pomembnim osebam,

-        pomoč mobilnega tima,

-        pripravo strokovnega poročila mobilnega tima.

ZOOMTVI je prinesel spremembo v načinu delovanja obstoječih vzgojnih zavodov. Med drugim se je na novo oblikovala javna mreža s štirimi strokovnimi centri, ki pokrivajo vzgojo in izobraževanje otrok in mladostnikov s čustvenimi in vedenjskimi težavami in motnjami. Poleg javne mreže so tudi določeni posamični strokovni centri, ki opravljajo naloge v zvezi z usklajevanjem sodelovanja delovanja vzgojnih zavodov na posameznem področju. Razdelitev je naslednja:

* **V osrednjeslovenski in gorenjski regiji:** Zavod za vzgojo in izobraževanje Logatec, Vzgojni zavod Kranj in Vzgojno-izobraževalni zavod Frana Milčinskega Smlednik.

Zavod za vzgojo in izobraževanje Logatec opravlja tudi naloge v zvezi z usklajevanjem sodelovanja vseh strokovnih centrov na tem območju.

* **V osrednjeslovenski, JV Sloveniji, zasavski in spodnjeposavski regiji:** Vzgojno-izobraževalni zavod Višnja Gora, Mladinski dom Malči Beličeve in Mladinski dom Jarše.

Vzgojno-izobraževalni zavod Višnja Gora opravlja tudi naloge v zvezi z usklajevanjem sodelovanja vseh strokovnih centrov na tem območju.

* **V podravski, pomurski, savinjski in koroški regiji:** Mladinski dom Maribor in enota Dom pri Osnovni Šoli Veržej.

Mladinski dom Maribor opravlja tudi naloge v zvezi z usklajevanjem sodelovanja strokovnih centrov na tem območju.

* **V goriški, obalno-kraški in primorsko-notranjski regiji:** Strokovni center Planina.

# 2. ZAPROSILO ZA POMOČ STROKOVNEGA CENTRA IN POTREBNA DOKUMENTACIJA

# Zaprosilo za pomoč strokovnega centra pri obravnavi otroka ali mladostnika lahko podajo šole, vrtci, zavodi, starši, sam mladostnik ali krajevno pristojen Center za socialno delo. Zaprosilo se posreduje v fizični obliki ali po e-pošti. Vsak strokovni center, ki koordinira naloge, ima za namene zaprošanja za mobilno svetovalno pomoč določeno eno vstopno točko, ki je objavljena na spletnih straneh posameznih enot (vzgojnih zavodov).

Zaprosilo za pomoč strokovnega centra pri obravnavi otroka ali mladostnika vsebuje osnovne informacije o otroku:

* osebno ime in naslov stalnega oziroma začasnega prebivališča in starost otroka ali mladostnika,
* kontaktne podatke staršev: elektronski naslov, telefonska številka (v primeru, da zaprosilo vložijo starši),
* opis čustveno vedenjske problematike,
* vzgojno-izobraževalni program, v katerega je otrok ali mladostnik vpisan, ime in naslov vrtca, šole ali zavoda ter kontaktna oseba (v primeru, da zaprosilo vloži vrtec, šola ali zavod),
* poročilo o obsegu in vrsti pomoči, ki je bila otroku ali mladostniku zagotovljena (priloži vrtec, šola, zavod, center za socialno delo).

Mobilna služba za pomoč pri vzgoji zaprosilo preuči in oceni o smiselnosti vključitve otroka ali mladostnika v obravnavo pomoči. O odločitvi pisno v fizični obliki ali po e-pošti seznani prosilca najkasneje v desetih dneh od prejema zaprosila. V odgovoru poda tudi informacijo glede nadaljnjega sodelovanja.

Mobilno službo za pomoč pri vzgoji izvajajo strokovni delavci, ki opravljajo:

* neposredno vzgojno delo z otrokom ali mladostnikom,
* svetovanje v zvezi s težavami na področju vzgoje in izobraževanja otrok ali mladostnikov,
* ozaveščanje in pomoč pri razumevanju in sprejemanju specifike čustveno vedenjskih težav pri otrocih ali mladostnikih ter ustreznih metodah in tehnikah za delo z njimi,
* podpora pri uvajanju ustreznih in primernih vzgojnih prijemov za otroke ali mladostnike,
* krepitev starševskih kompetenc,
* prikaz primernih postopanj pri delu z otroki ali mladostniki s čustvenimi in vedenjskimi težavami ali motnjami,
* podajanje mnenja glede možnosti nadaljnje obravnave otrok ali mladostnikov s čustvenimi in vedenjskimi težavami ali motnjami,
* podajanje predlogov za nadaljnjo obravnavo (usmerjanje; dnevne oblike dela; vključitev v obravnavo v center za zgodnjo obravnavo, center za duševno zdravje otrok in mladostnikov, center za socialno delo).

# 3. SVETOVANJE VRTCU, ŠOLI, ZAVODU, STARŠEM, MLADOSTNIKU, CENTRU ZA SOCIALNO DELO

Mobilna služba za pomoč pri vzgoji se v obravnavo otroka ali mladostnika vključuje na podlagi prejetega zaprosila. V kolikor se starši z obravnavo otroka ali mladostnika ne strinjajo, mobilna služba za pomoč pri vzgoji nudi svetovanje le vrtcu, šoli ali zavodu. V primeru, da je pri otroku ali mladostniku zaznana potreba po vzporedni obravnavi ali spremljanju s strani centra za socialno delo, vrtec, šola ali zavod obvesti pristojni center za socialno delo.

Ko zaprosilo za pomoč strokovnega centra pri obravnavi otroka ali mladostnika poda center za socialno delo, mobilna služba za pomoč pri vzgoji seznani center za socialno delo o možnostih in virih pomoči otroku ali mladostniku oziroma družini.

# a) Postopek nudenja pomoči vrtcem, šolam, zavodom

Mobilna služba za pomoč pri vzgoji z namenom zagotavljanja svetovanja vrtcem, šolam ali zavodom (v nadaljnjem besedilu: šola) najprej preuči celotno prejeto dokumentacijo in nato vzpostavi stik s šolo. V dogovoru s šolo se opravi prvi sestanek, kjer se podrobneje seznani z otrokovim ali mladostnikovim funkcioniranjem, dosedanjimi oblikami pomoči ter preuči možne dodatne vire pomoči. Upošteva se starost otroka ali mladostnika, družinsko situacijo, otrokove ali mladostnikove potrebe, želje ter ostale dejavnike, ki so in še vplivajo na otroka ali mladostnika. V drugem delu sestanka ali na naslednjem sestanku se lahko vključijo še otrokovi ali mladostnikovi starši. Tekom sestanka se vodi zapis, kjer se predvidi načrt pomoči šoli. Zapis praviloma pripravijo strokovni delavci šole, ki je podala zaprosilo za pomoč. Zapis se najkasneje v roku treh delovnih dni po e-pošti pošlje vsem sodelujočim v potrditev.

Komunikacija med strokovnim delavcem in šolo poteka osebno, po telefonu (tudi sms obveščanje), po e-pošti, preko spletnih aplikacij, ki nudijo avdio video komunikacijo in po potrebi pisno. Na prejeto elektronsko ali fizično pošto strokovni delavec strokovnega centra odgovori najkasneje v desetih dneh, razen če gre za nujno stanje, ko se oceni, da šola potrebuje takojšnje usmeritve, ker delo z otrokom ali mladostnikom težje obvladuje. V primeru nujnega stanja je komunikacija po elektronski pošti odsvetovana.

Svetovanje šolam se zaključi, kadar ni več potrebe po nudenju pomoči ali kadar svetovalna pomoč ne zadošča.

Tekom svetovalnega procesa, v skladu z morebitnimi dogovori s šolo ali centrom za socialno delo ali na zaprosilo šole, centra za socialno delo ali sodišča se pripravi strokovno poročilo o opravljenem delu.

**b) Postopek nudenja pomoči staršem, mladostniku**

Zaprosilo za pomoč strokovnega centra pri obravnavi otroka ali mladostnika lahko podajo starši ali mladostnik. Ob vključitvi z mobilno službo za pomoč pri vzgoji podpišejo dogovor o vključitvi v svetovalni proces. V uvodnem pogovoru se jim predstavi mobilna služba za pomoč pri vzgoji in način dela. Vsebina svetovanja je odvisna od težav, ki jih ima posamezni otrok ali mladostnik in delovanja njegove družine.

Komunikacija med strokovnim delavcem in starši in/ali mladostnikom poteka na enak način kot poteka komunikacija v okviru nudenja pomoči šoli.

Svetovalna pomoč staršem ali mladostniku se zaključi kadar:

* ni več potrebe po nudenju pomoči oziroma so cilji opredeljeni pred začetkom nudenja pomoči doseženi,
* starši ali mladostnik niso več pripravljeni sodelovati ali si med svetovanjem premislijo o vključitvi,
* svetovalna pomoč ne zadošča, za dosego ciljev pri otroku ali mladostniku je potrebno pomoč razširiti in multidisciplinarno obravnavati.

# 4. POMOČ MOBILNEGA TIMA

V kolikor se izkaže, da pomoč strokovnega centra v obliki svetovanja ne zadošča, ravnatelj strokovnega centra v najkrajšem možnem času oblikuje mobilni tim, v katerem sodelujejo strokovni delavci strokovnega centra glede na potrebna znanja in kompetence, ki so potrebna za načrtovanje oziroma premagovanje težav pri otrocih ali mladostnikih. Ravnatelj določi tudi strokovnega delavca, ki bo delo vodil in usklajeval.

Mobilni tim je vez med različnimi institucijami in straši, ki so vključeni v obravnavo. Sklican je z namenom nudenja oziroma zagotavljanja multidisciplinarne oblike obravnave za posameznega otroka ali mladostnika s čustvenimi in vedenjskimi težavami.

Mobilni tim lahko sestavljata dva strokovna delavca. Priporočeno je, da dodatno v timu sodeluje tudi svetovalni delavec strokovnega centra.

Oblike strokovne pomoči mobilnega tima:

* neposredno vzgojno delo z otrokom ali mladostnikom,
* obiski na domu otroka ali mladostnika,
* intenzivno delo z družino otroka ali mladostnika,
* izvajanje različnih skupinskih dejavnosti (v naravi, izleti, tabori),
* večperspektivni oziroma multidisciplinarni pregled funkcioniranja otroka ali mladostnika v različnih okoljih ter načrtovanje nadaljnje obravnave z namenom premagovanja čustvenih in vedenjskih težav otroka ali mladostnika (multidisciplinarni timi, timski sestanki, delo s strokovnimi delavci šol, priprava strokovnih poročil, vodenje dokumentacije…).

Strokovni delavec, ki vodi in usklajuje delo mobilnega tima se dogovarja in povezuje s šolo, starši in otrokom ali mladostnikom. V dogovoru z drugimi skliče multidisciplinarni timski sestanek (v nadaljnjem besedilu: MDT). Na MDT so vabljeni strokovni delavci strokovnega centra, ki so imenovani v mobilni tim, strokovni delavci šole, strokovni delavci centra za socialno delo, ki obravnavajo družino, pomembni drugi, ki obravnavajo otroka ali mladostnika ter starši. Na sestanku se prisotni seznanijo s trenutno situacijo, vsak udeleženi poda informacije o otroku ali mladostniku in družini, ponovno se pregleda dosedanje delo z otrokom ali mladostnikom ter že izpeljane ukrepe oziroma načine pomoči ter njihovo uspešnost. MDT se zaključi z zapisom, kjer se predvidi načrt pomoči otroku ali mladostniku in dogovor o nadaljnjem delu. Strokovni delavec strokovnega centra, ki obravnavo vodi predhodno določi, kdo pripravi zapis MDT.

Delovanje mobilnega tima strokovnega centra mora biti vsem udeleženim jasno in ustrezno predstavljeno. Pred pričetkom obravnave se sklene pisni dogovor o sodelovanju. Skladno z dogovorom določeni strokovni delavec (ali dva strokovna delavca, glede na stopnjo in vsebino problematike) stopi v stik z otrokom ali mladostnikom in opravi individualni razgovor. V uvodnem srečanju se otroku ali mladostniku na njemu razumljiv način predstavi namen skupnih srečanj in spremljanj.

Pomoč mobilnega tima se izvaja v obliki srečevanja s starši in otrokom ali mladostnikom, lahko ločeno samo s starši oziroma z otrokom ali mladostnikom, navadno enkrat tedensko oziroma po potrebi v predvidenem obsegu ene ure. Po potrebi se pomoč mobilnega tima lahko izvaja tudi v drugih oblikah (hospitacije v razredu otroka ali mladostnika, usmerjanje strokovnih delavcev šole). Po opravljenih nekaj srečanjih, strokovni delavec s starši in z otrokom ali mladostnikom opredeli cilje, ki bi jih radi dosegli. Po določenem obdobju se opravi evalvacijsko srečanje, kjer se skupaj s starši in otrokom ali mladostnikom pregleda opravljeno delo, preveri ali so se določeni cilji realizirali, kje je potrebno cilje spremeniti, dopolniti.

Komunikacija med strokovnim delavcem in starši poteka na enak način kot poteka komunikacija v okviru svetovanja šoli, staršem ali mladostniku.

V primeru, da starši niso več pripravljeni sodelovati, se obravnava s strani mobilnega tima zaključi. Z obravnavo se prav tako zaključi, če otrok ali mladostnik konstantno zavrača pomoč mobilnega tima. V kolikor pri otroku ali mladostniku, kljub nudenju pomoči, ni vidnega napredka, se obravnava po posvetu z ravnateljem strokovnega centra lahko predčasno zaključi. Ob zaključku mobilni tim pripravi pisno strokovno poročilo, kjer lahko predlaga nadaljnjo pomoč otroku ali mladostniku.

Mobilni tim po zaključku obravnave odda strokovno poročilo šoli, kjer je otrok ali mladostnik vključen. Šola praviloma skupaj s strokovnim delavcem mobilnega tima seznani starše s strokovnim poročilom mobilnega tima.

V kolikor strokovni center prejme novo zaprosilo za pomoč strokovnega centra za otroka ali mladostnika, ki ga je v preteklosti že obravnaval, najprej preveri nova dejstva ali okoliščine (npr. postavljena nova diagnoza, nove oblike čustvenih in vedenjskih težav, ločitev v družini). V kolikor ni novih dejstev ali okoliščin, ki bi vplivale na obravnavo posameznega otroka ali mladostnika, strokovni center lahko strokovno presodi, da ponovna pomoč ni smiselna.

**5. STROKOVNO POROČILO MOBILNEGA TIMA**

Mobilni tim po končani obravnavi za šolo pripravi strokovno poročilo, ki je sestavljeno najmanj iz naslednjih vsebin:

* Podatki o otroku ali mladostniku
* Ime in priimek:
* Datum rojstva:
* Predlagatelj zaprosila in datum prejema:
* Datum pričetka in zaključka obravnave:
* Razred/letnik:
* Redno šolanje ali ponavljanje razreda/letnika:
* Opis in vzrok težav
* Potek obravnave, intervencij ter njihova uspešnost
* Predlog za nadaljnjo obravnavo
* Navedba in podpis vseh strokovnih delavcev, ki so otroka ali mladostnika obravnavali
* Navedba in podpis ravnatelja

**6. ENOTNI KRITERIJI MOBILNIH TIMOV**

Zaradi poenotenja dela posameznih mobilnih timov in uvedbe enotnih kriterijev, lahko mobilni tim v okviru obravnave otroka ali mladostnika predlaga določena priporočila ali predloge, ki so nujno potrebni za oblikovanje ustrezne nadaljnje pomoči otroku ali mladostniku. Mobilni tim se za posamezna priporočila odloča na podlagi pridobljenih informacij s strani staršev, šole in otroka ali mladostnika, lastnih zaznav in skupnih strokovnih znanj.

|  |  |  |  |  |
| --- | --- | --- | --- | --- |
| Predlogi/priporočila | Predšolsko obdobje | Osnovnošolsko obdobje | | Srednješolsko obdobje |
| Vključitev v dodatno individualno in skupinsko pomoč v okviru izvirnega delovnega projekta pomoči | / | * Otrok ali mladostnik ima učne težave zaradi motnje pozornosti in hiperaktivnosti. * Otrok ali mladostnik ima učne težave zaradi izrazite tesnobe. * Otrok ali mladostnik ima učne težave zaradi nesoglasij in konfliktov v družini. * Otrok ali mladostnik ima učne težave zaradi pomanjkljive učne motivacije. | | / |
| Usmerjanje/ponovno usmerjanje oziroma predlog za obravnavo v centru za zgodnjo obravnavo | * Otrok ni vključen v zanj najprimernejšo institucijo oziroma usmerjen v najprimernejši program predšolske vzgoje. * Zagotovljena strokovna pomoč je uspešna in ustrezna, vendar v premajhnem obsegu. | * Zagotovljena dodatna strokovna pomoč je uspešna in ustrezna, vendar v premajhnem/prevelikem obsegu. * Določena oblika dodatne strokovne pomoči je neustrezno razporejena. (preveč/premalo učne pomoči/socialno pedagoške pomoči). * V obstoječi odločbi niso upoštevane vse aktualne diagnoze. * Otrok ali mladostnik ima težave na šolskem področju in kljub zagotovljeni odločbi in IP -ju ne napreduje zadostno. * Otrok ali mladostnik ni usmerjen v zanj najprimernejši vzgojno-izobraževalni program oz. vključen v ustrezno institucijo. | | * Usmerjanje v srednji šoli je izredno redko, saj se navadno težave kažejo že v osnovno-   šolskem obdobju. |
| Pobuda na center za socialno delo – obravnava družine | * V postopku/obravnavi so bila ugotovljena nova dejstva[[1]](#footnote-1), o katerih center za socialno delo ob vključitvi ni poročal. * V postopku/obravnavi je bilo ugotovljeno, da v družini obstajajo stanja[[2]](#footnote-2), katera je dolžan obravnavati center za socialno delo, pa o tem še niso bili obveščeni, še ni znano, da bi jih obravnavali. * Ob delu z družino je bilo ugotovljeno, da bi bilo za otroka bolj smiselno, da se ga namesti izven družine. | | | |
| Vključitev v dnevne oblike dela | / | * V postopku/obravnavi je bilo ugotovljeno, da trenutna oblika pomoči ni zadostna in da otrok ali mladostnik ob vsej ponujeni pomoči v dosedanjih institucijah ni pokazal zadostnega napredka, hkrati pa je sodelovanje z družino ustrezno, domače okolje pa dovolj varno, da ni potreben umik v celoti. * Če otrok na šolskem področju napreduje, potrebuje pa več vodenja in strukture na vzgojnem področju. * Starši otroka ali mladostnika čutijo vzgojno nemoč. | | |
| Predlog, da ima otrok ali mladostnik v vzgojno-izobraževalnem procesu fizično pomoč  Ob predlogu vrtcu ali šoli za dodelitev fizične pomoči otroku ali mladostniku, ki se ga uporabi izjemoma, se obvezno pripiše časovno obdobje nudenja pomoči v okviru tekočega šolskega leta in kdaj mobilni tim ponovno preveri napredek in učinkovitost te pomoči. | * Vedenje otroka ali mladostnika izrazito negativno vpliva na skupinsko dinamiko in ga je posledično potrebno zelo pogosto ustavljati. * Otrok ali mladostnik zmore zasledovati svoje učno-vzgojne cilje le ob stalnem usmerjanju. * Otrok ali mladostnik potrebuje stalno vodenje in usmerjanje nazaj v učno-vzgojni proces (brez pomoči druge osebe pozornosti ne zmore usmeriti in zadržati na točno določenem učno-vzgojnem procesu). * Pogosto/ponavljajoče hetero/avtoagresivno vedenje otroka ali mladostnika. * Preprečevanje škode ob heteroagresivnih izbruhih otroka  ali mladostnika. * Pogosta potreba po odmiku otroka ali mladostnika iz skupine/razreda. * Nepredvidljivo vedenje  otroka ali mladostnika. * Potreba po stalnem nadzoru  otroka ali mladostnika. * Begajoča pozornost otroka ali mladostnika. | | Fizične pomoči se ne predlaga, saj bi morale zadostovati druge oblike podpore. | |
| Vključitev v CDZOM | * Pri otroku ali mladostniku je potrebno opraviti diagnostiko. * Pri otroku ali mladostniku se izražajo težave v duševnem zdravju oz. socialno-čustvenem področju. * Na podlagi sodelovanja je moč prepoznati, da bi bilo za otroka smiselno, da se vključi v ambulantno/ individualno kontinuirano obliko dela. | | | |
| Namestitev v strokovni center | / | * Čustvene in vedenjske težave otroka ali mladostnika se povečujejo. * Samopoškodovanje otroka ali mladostnika. * Slabše psihično stanje otroka ali mladostnika. * Disfunkcionalno družinsko okolje. * Izčrpane so vse možnosti nudenja pomoči v domačem okolju. | | |

**7. OBRAZCI**

* Zaprosilo za pomoč strokovnega centra pri obravnavi otroka ali mladostnika – VIZ
* Zaprosilo za pomoč strokovnega centra pri obravnavi otroka ali mladostnika – starši
* Imenovanje mobilnega tima
* Strokovno poročilo mobilnega tima

*Protokol so pripravili:*

*mag. Polona Šoln Vrbinc, vodja Sektorja za izobraževanje otrok s posebnimi potrebami, Ministrstvo za vzgojo in izobraževanje;*

*Romana Čepin, sekretarka, Ministrstvo za vzgojo in izobraževanje;*

*dr. Manica Jakič Brezočnik, sekretarka, Ministrstvo za vzgojo in izobraževanje;*

*Igor Pučko, sekretar, Ministrstvo za vzgojo in izobraževanje;*

*dr. Gašper Krstulović, analitik VII/2-I, Ministrstvo za vzgojo in izobraževanje;*

*Anja Rustja, podsekretarka, Ministrstvo za vzgojo in izobraževanje*

*Alja Zajec, mobilni tim, Vzgojno-izobraževalni zavod Višnja Gora;*

*Andi Mamić, mobilni tim, Strokovni center Planina;*

*Jure Leva, mobilni tim, Vzgojni zavod Logatec;*

*Nastja Vernik, mobilni tim, Mladinski dom Maribor;*

*Urška Mesarič, mobilni tim, Mladinski dom Maribor.*

*Ljubljana, maj 2023*

1. in 2 - Nova dejstva, stanja npr. izrazita higienska, socialna, prehrambna, vzgojna zanemarjenost; izrazita permisivna vzgoja; nesodelovanje staršev in/ali otroka ali mladostnika; dolgotrajno odklanjanje šole; izrazito hetero-agresivno vedenje; sum na kazniva dejanja (kot žrtev ali storilec); vedenjske odvisnosti otrok; duševne težave/motnje/bolezni staršev, odvisnosti pri starših, nasilje s strani staršev. [↑](#footnote-ref-1)
2. [↑](#footnote-ref-2)